**NOTĂ DE FUNDAMENTARE**

**HOTĂRÂRE DE GUVERN**

**privind scăderea din inventarul centralizat al bunurilor din domeniul public al statului a unui imobil aflat în administrarea** **Institutului Național de Sănătate Publică din subordinea Ministerului Sănătății, ca urmare a retrocedării, în condiţiile legii**

Proiectul propus spre aprobare nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare și intră sub incidența dispozițiilor art. 1 alin. (3) lit. a) din H.G. nr. 443/2022 pentru aprobarea instrumentului de prezentare și motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative, nefiind necesară respectarea structurii prevăzute în anexa nr.1 la această hotărâre.

**Motivele emiterii actului normativ**

Prin prezentul proiect de act normativ se are în vedere modificarea inventarului bunurilor din domeniul public al statului aprobat prin HG nr. 1705/2006 *pentru aprobarea inventarului centralizat al bunurilor din domeniul public al statului*, cu modificările şi completările ulterioare, prin scăderea imobilului situat în str. Pitar Moș nr 7-15, sector 1, din domeniul public al statului și administrarea Institutului Național de Sănătate Publică, instituție subordonată Ministerului Sănătății, ca urmare a retrocedării, în condiţiile legii.

Instituţiile publice aflate în subordinea Ministerului Sănătății deţin în administrare bunuri din domeniul public al statului, înregistrate în anexa nr.15 din Hotărârea Guvernului nr. 1705/ 2006 *pentru aprobarea inventarului centralizat al bunurilor din domeniul public al statului*, cu modificările și completările ulterioare.

Imobilul ”*Imobil arhiva + Bibloteca de Documentare medicală*”, situat în str. Pitar Moș nr. 7-15, sector 1, București, este înscris în inventarul centralizat al bunurilor din domeniul public al statului sub nr. MF 28366, clădire cu pereți portanți din cărămidă, planșeu de lemn, șarpantă din lemn, învelitoare din tablă, având o valoare în sumă de 3.611.246 lei, începând cu anul 1994 prin H.G. nr. 460/1994, H.G. nr. 743/2003 și HG nr. 1414/2009. Totodată imobilul este înscris în evidențele de publicitate imobiliară conform CF nr. 243901 București, sector 1, nr. cadastral 243901.

În imobil își desfășoară activitatea Institutul Național de Sănătate Publică folosind spațiul ca imobil arhivă și bibliotecă de documentare medicală, iar Centrul Național de Sănătate Mintală și Luptă Antidrog, instituție publică de specialitate înființată prin HG nr. 1424/18.11.2009, iși are sediul la adresa imobilului, respectiv str. Pitar Moș nr. 15, sector 1, București.

Institutul Național de Sănătate Publică, instituție subordonată Ministerului Sănătății, deține potrivit extrasului de carte funciară nr. 243901 un drept de folosință specială conform HG nr. 1414/18.11.2009 (OUG nr. 72/2010; HG nr. 758/2010).

Potrivit dispoziţiilor art. 288 alin. (1) din Ordonanța de urgență a Guvernului nr. 57/2019 *privind Codul administrativ*, cu completările ulterioare: ”Inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului.”

**Prin prezentul proiect se propune:**

* **Scăderea imobilului înscris la poziția nr. MF 28366 din anexa nr. 15 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, ca urmare a retrocedării, în condițiile legii**

**Institutul Național de Sănătate Publică / CUI: 26347241 –** esteinstituție publică aflată în subordinea Ministerului Sănătății potrivit H.G. nr. 144/2010 *privind organizarea și funcționarea Ministerului Sănătății*, cu modificările și completările ulterioare, cu sediul în str. Dr. Leonte nr. 1-3, București și deține în administrare imobilul ”*Imobil arhiva + Bibloteca de Documentare medicală*”, clădire cu pereți portanți din cărămidă, planșeu de lemn, șarpantă din lemn, învelitoare din tablă situat în str. Pitar Moș nr 7-15, sector 1, București, înregistrat în inventarul bunurilor din domeniul public al statului sub nr. MF 28366 și înscris în C.F. nr. 243901.

Comisia specială de retrocedare a unor bunuri imobile care au aparținut cultelor religioase din România, a dispus prin Decizia nr. 8701/18.07.2019, retrocedarea, către Congregatio Jesu (fostul Institut ”Sf. Maria”), imobilului compus din teren în suprafață de 4.829,30 mp și construcție în suprafață de 2.477,1 mp, situat în municipiul București, str. Pitar Moș nr. 15.

Contestația formulată de către Ministerul Sănătății în contradictoriu cu Decizia Comisiei și Congregatio Jesu a fost respinsă de către Tribunalul București prin Sentința civilă nr. 419/07.04.2023. Apelul Ministerului Sănătății formulat împotriva sentinței civile nr. 419/2023 a fost respins ca nefondat prin Decizia civilă nr. 516A/2024 de către Curtea de Apel, București, Secția a IV-a civilă în dosarul nr. 1324/2/2024.

Prin Referatul nr. AR 11146/28.06.2024 privind executarea Sentinței civile nr. 419/07.04.2023 pronunțată în Dosarul nr. 5330/2/2019 de Tribunalul București și a Deciziei civile nr. 516A/26.04.2024 pronunțată de Curtea de Apel București în dosarul nr. 1324/2/2024, întocmit de către structura de specialitate din cadrul ministerului, a fost aprobată neexercitarea căii de atac a recursului și aplicarea prevederilor art. 1 alin. 7 din OUG nr. 94/2000 potrivit cărora în situația în care imobilul retrocedat prin decizia Comisiei speciale de retrocedare se află în domeniul public al statului sau al unei unități administrativ-teritoriale, acesta urmează a fi scos din domeniul public, potrivit dispozițiilor Legii nr. 213/1998 *privind proprietatea publică și regimul juridic al acesteia*, cu modificările și completările ulterioare, în termen de 30 de zile de la data rămânerii definitive a deciziei Comisiei speciale de retrocedare.

În inventarul centralizat al bunurilor din domeniul public al statului este înregistrat la nr. MFP 28366 imobilul construcție ”*Imobil arhiva + Bibloteca de Documentare medicală*” clădire cu pereți portanți din cărămidă, planșeu de lemn, șarpantă din lemn, învelitoare din tablă situat în str. Pitar Moș nr 7-15, sector 1, București. De la momentul introducerii în inventar și până la data prezentei, pentru acest imobil nu au fost aduse modificări/completări/actualizări din lipsa documentelor justificative. Terenul în suprafață de 4.829 mp nu este înscris în anexa nr. 15 la HG nr. 1705/2006 și se află în proprietatea Statului Român potrivit CF nr. 243901.

Institutul Național de Sănătate Publică comunică, prin adresa nr. 13499/06.08.2024, faptul că, imobilul situat în mun. București, str. Pitar Moș nr 7-15, sector 1, înscris în CF nr. 243901 nu este grevat de sarcini și nu este închiriat sau concesionat.

Valoarea de inventar a imobilului a fost actualizată de către Institutul Național de Sănătate Publică potrivit prevederilor art. 2^1 şi 2^2 din Ordonanţa Guvernului nr. 81/2003 *privind reevaluarea şi amortizarea activelor fixe aflate în patrimoniul instituţiilor publice*, aprobată prin Legea nr. 493/2003, cu modificările şi completările ulterioare și prevederilor Ordinului Ministerului Economiei și Finanțelor nr. 3471/2008 prin Procesul verbal nr. 24833/15.12.2023 *încheiat cu ocazia actualizării valorii elementelor patrimoniale de natura clădirilor și terenurilor existente în instituție la data de 15.12.2023* întocmit de Comisia pentru actualizarea valorii juste a clădirilor și terenurilor, ținând cont de indicele prețurilor de consum comunicat de Institutul Național de Statistică, în sumă totală de 22.516.181,27 lei, respectiv 7.478.335,48 lei pentru clădire și 15.037.845,79 lei pentru teren.

Având în vedere cele prezentate, precum şi prevederile art. 2 alin. (1) şi (2) din Hotărârea Guvernului nr. 1.705/2006 *pentru aprobarea inventarului centralizat al bunurilor din domeniul public al statului*, cu modificările şi completările ulterioare, apreciem că este necesară punerea în acord a situaţiei existente în fapt, cu evidenţa cantitativ valorică a ministerului şi cu prevederile anexei 3 la Hotărârea Guvernului nr. 1.705/2006, în sensul scăderii din inventar şi din evidenţa contabilă a imobilului având datele de identificare prevăzute în anexa la prezentul proiect.

Necesitatea și oportunitatea promovării proiectului de act normativ, corectitudinea și realitatea datelor prezentate în proiectul de act normativ și documentele justificative anexate, aparțin Institutului Național de Sănătate Publică, instituție subordonată Ministerului Sănătății.

Ministerul Sănătății şi Ministerul Finanțelor vor actualiza în mod corespunzător datele şi vor opera modificările în anexa nr. 15 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

Faţă de cele prezentate, a fost elaborat prezentul proiect de Hotărâre de Guvern **privind scăderea din inventarul centralizat al bunurilor din domeniul public al statului a unui imobil aflat în administrarea Institutului Național de Sănătate Publică din subordinea Ministerului Sănătății**, **ca urmare a retrocedării, în condiţiile legii**, pe care îl supunem Guvernului spre adoptare.

**Ministrul Sănătății,**

**Prof.univ.dr. Alexandru Rafila**

***Avizăm favorabil:***

**Viceprim – ministru,**

**Marian NEACȘU**

**Ministrul Finanțelor Ministrul Justiției**

**Marcel-Ioan BOLOȘ Alina-Ștefania GORGHIU**